Predlog UREDBA EVROPSKEGA PARLAMENTA IN SVETA o spremembi Uredbe (ES) št. 450/2008 o carinskem zakoniku Skupnosti (Modernizirani carinski zakonik) glede datuma začetka njene uporabe /* COM/2013/0193 final - 2013/0104 (COD) */





OBRAZLOŽITVENI MEMORANDUM 1. OZADJE PREDLOGA Cilj Uredbe (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti (Modernizirani carinski zakonik)[1] je bil prilagoditev carinske zakonodaje, da bi ustrezala elektronskemu okolju za carino in trgovino ter ga tudi urejala. To je bila priložnost za znatnejše preoblikovanje carinskih predpisov, da bi postali enostavnejši in bolje strukturirani. Navedena uredba je začela veljati 24. junija 2008, vendar se bo v skladu z njenim členom 188(2) začela uporabljati šele, ko se bodo začele uporabljati njene izvedbene določbe, najpozneje pa 24. junija 2013. Komisija je 20. februarja 2012 Evropskemu parlamentu in Svetu predložila predlog[2] uredbe o carinskem zakoniku Unije v obliki prenovitve Uredbe (ES) št. 450/2008, da bi jo razveljavila in nadomestila pred predvidenim datumom začetka uporabe, in sicer zaradi naslednjih potreb: – odložiti datum uporabe Uredbe (ES) št. 450/2008, da bodo imeli upravni organi in gospodarski subjekti dovolj časa za potrebne naložbe in zagotovili postopno, zavezujočo, vendar realistično izvedbo elektronskih postopkov; – uskladiti Uredbo (ES) št. 450/2008 z zahtevami Lizbonske pogodbe, kar zadeva pooblastilo Komisiji, da sprejme bodisi delegirane bodisi izvedbene akte v skladu s členoma 290 in 291 Pogodbe o delovanju Evropske unije; – prilagoditi nekatere določbe Uredbe (ES) št. 450/2008, za katere se je pokazalo, da jih je težko izvajati. Čeprav so se institucije približale političnemu dogovoru o končnem besedilu Uredbe, rednega zakonodajnega postopka za preoblikovanje ni bilo mogoče končati dovolj zgodaj za sprejetje in začetek veljavnosti prenovljene uredbe pred iztekom roka 24. junija 2013. Brez sprejetja te uredbe, bi nastale naslednje večje negativne posledice: – Uredba (ES) št. 450/2008 bi se začela uporabljati 24. junija 2013 brez veljavnih aktov Komisije, ki bi podpirali njeno veljavnost, in brez potrebnega razvoja informacijske tehnologije, ki bi zagotovil skladnost z načelom uporabe tehnik elektronske obdelave podatkov, kakor je določeno v členu 5(1); – Uredba (EGS) št. 2913/92 (carinski zakonik Skupnosti, ki je trenutno v veljavi) bi med drugim bila razveljavljena, kar bi ustvarilo pravno negotovost glede carinske zakonodaje, ki se trenutno uporablja, ter oviralo ohranitev celovitega in skladnega pravnega okvira Unije za carinske zadeve, dokler ne bi bila sprejeta predlagana uredba. Iz teh razlogov in v smislu kriznega načrta, ki bi preprečil resne težave glede pravnega okvira carinskega zakonika Unije, Komisija meni, da bo morda treba odložiti končni datum začetka uporabe Uredbe (ES) št. 450/2008, kot je določeno v drugem pododstavku člena 188(2), tako da bi zakonodajalci imeli dovolj časa za zaključek postopka za sprejetje carinskega zakonika Unije. Novi datum začetka uporabe, ki naj bi bil ustrezen za ta namen, bi bil 1.11.2013. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ta predlog ne vpliva na vsebino Uredbe (ES) št. 450/2008, saj je njegov namen zgolj odložiti datum začetka njene uporabe ob upoštevanju najkrajšega roka, ki je potreben za zaključek zakonodajnega postopka Evropskega parlamenta in Sveta za razveljavitev in zamenjavo te uredbe z novo uredbo o carinskem zakoniku Unije. Zato nista upravičena niti sodelovanje drugih strank, razen Evropskega parlamenta in Sveta, niti ocena učinka. 3. PRAVNI ELEMENTI PREDLOGA Predlog zadeva spremembo drugega pododstavka člena 188(2) Uredbe (ES) št. 450/2008, s katero se datum 24. junij 2013 nadomesti z datumom 1.11.2013. Pravne podlage predloga so enake tistim, ki urejajo spremenjeno uredbo, ob upoštevanju Lizbonske pogodbe: členi 33, 114 in 207 Pogodbe o delovanju Evropske unije (PDEU). Člen 31 PDEU ne more več služiti kot pravna podlaga za zakonodajni akt, kot je predlagana uredba, ker ureja sprejetje nezakonodajnih aktov. Glede na obseg uporabe in vsebino uredbe takšno sklicevanje v nobenem primeru ni potrebno. 4. PRORAČUNSKE POSLEDICE Jih ni. 5. NEOBVEZNI ELEMENTI Jih ni. 2013/0104 (COD) Predlog UREDBA EVROPSKEGA PARLAMENTA IN SVETA o spremembi Uredbe (ES) št. 450/2008 o carinskem zakoniku Skupnosti (Modernizirani carinski zakonik) glede datuma začetka njene uporabe EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, zlasti členov 33, 114 in 207 Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega ekonomsko-socialnega odbora[3], v skladu z rednim zakonodajnim postopkom, ob upoštevanju naslednjega: (1) Uredba (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti (Modernizirani carinski zakonik)[4] je začela veljati 24. junija 2008, vendar se bo v skladu z njenim členom 188(2) začela uporabljati šele, ko se bodo začele uporabljati njene izvedbene določbe, najpozneje pa 24. junija 2013. Namen Uredbe (ES) št. 450/2008 je nadomestiti Uredbo Sveta (EGS) št. 2913/92 z dne 12. oktobra 1992 o carinskem zakoniku Skupnosti[5]. (2) Komisija je 20. februarja 2012 Evropskemu parlamentu in Svetu predložila predlog[6] uredbe o carinskem zakoniku Unije v obliki prenovljene Uredbe (ES) št. 450/2008, da bi se ta nadomestila pred končnim datumom začetka uporabe. Vendar je nemogoče pravočasno zaključiti redni zakonodajni postopek za sprejetje predlagane uredbe in zato tudi ni mogoč začetek veljavnosti pred končnim rokom 24. junija 2013. Torej, ob odsotnosti kakršnega koli korektivnega zakonodajnega ukrepa bi se Uredba (ES) št. 450/2008 začela uporabljati na ta datum, Uredba (EGS) št. 2913/92 pa bi se razveljavila. To bi ustvarilo pravno negotovost glede trenutno veljavne carinske zakonodaje ter oviralo ohranitev celovitega in skladnega pravnega okvira Unije za carinske zadeve, dokler ne bi bila sprejeta predlagana uredba. (3) Da se preprečijo resne težave glede carinskega zakonika Unije in da bodo zakonodajalci imeli dovolj časa za zaključek postopka za sprejetje carinskega zakonika Unije, bi bilo treba odložiti končni datum začetka uporabe Uredbe (ES) št. 450/2008, kot je določen v drugem pododstavku člena 188(2). Novi datum začetka uporabe, ki naj bi ustrezal temu namenu, je 1.11.2013 – SPREJELA NASLEDNJO UREDBO: Člen 1 V drugem pododstavku člena 188(2) Uredbe (ES) št. 450/2008 se datum „24. junija 2013“ nadomesti z datumom „1.11.2013“. Člen 2 Ta uredba začne veljati dan po objavi v Uradnem listu Evropske unije. Ta uredba je zavezujoča v celoti in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] UL L 145, 4.6.2008, str. 1. [2] COM(2012) 64 final. [3] UL C, …, str. .. [4] UL L 145, 4.6.2008, str. 1. [5] UL L 302, 19.10.1992, str. 1. [6] COM(2012) 64 final.